1. ΒΑΣΙΛΙΚΟΝ ΔΙΑΤΑΓΜΑ της 9/27 Απρ. 1955 Περί ειδικής δοκιμασίας διδακτόρων και πτυχιούχων της Γεωπονίας και Δασολογίας αλλοδαπών ανεγνωρισμένων, οικείων ομοταγών Σχολών και καθορισμού του τύπου του ενδεικτικού αυτών. Έχοντες υπ' όψιν τα άρθρ. 220 και 221 του Νόμ. 5343 ισχύοντα και δια το Πανεπιστήμιον Θεσσαλονίκης δυνάμει του από 27-7/14.8.1935 (Φ.Ε.Κ. 355) Β.Δ/τος, προτάσει του Ημετέρου επί της Εθνικής Παιδείας και Θρησκευμάτων Υπουργού στηριζομένη εις ομοίαν της Γεωπονικής και Δασολογικής Σχολής και της Συγκλήτου του Πανεπιστημίου Θεσσαλονίκης και εις γνωμάτευσιν του Συμβουλίου Επικρατείας διατυπωθείσαν δια της υπ' αριθ. 99/1955 πράξεως αυτού απεφασίσαμεν και διατάσσομεν: Άρθρ.1.-Πτυχιούχοι της Γεωπονίας ή Δασολογίας αλλοδαπών ανεγνωρισμένων οικείων ομοταγών Σχολών αποκτώσι το δικαίωμα της εξασκήσεως του επαγγέλματος αυτών εν Ελλάδι και του διορισμού εις δημοσίαν θέσιν δι' ην απαιτείται πτυχίον Γεωπονίας ή Δασολογίας, εφ' όσον υποστώσι δοκιμασίαν παρά τη Γεωπονική και Δασολογική Σχολή του Πανεπιστημίου Θεσσαλονίκης εις τα μαθήματα: α)Δια την Γεωπονίαν 1)Γεωργίας, 2)Ζωοτεχνίας, 3)Γεωργικής Οικονομικής, 4) Δενδροκομίας, 5)Φυτοπαθολογίας, 6) Εφηρμοσμένης Γεωργικής Ζωολογίας και Παρασιτολογίας, 7) Εδαφολογίας, 8)Γεωργικής Υδραυλικής και Βελτιώσεων, 9) Γεωργικής Τεχνολογίας, 10)Γεωργικής Μηχανολογίας, 11)Γεωργικής Χημείας. β)Δια την Δασολογίαν 1)Υλοχρηστικής, 2)Δασικής Διαχειριστικής, 3)Δασοκομίας, 4)Εδαφολογίας, 5)Υλωρικής, 6)Δασικής Πολιτικής, 7) Ορεινής Υδρονομικής, 8)Δασικής Οδοποιίας και Δασικών Μεταφορών και 9)Δασικής Βοτανικής και Δασικής Τεχνολογίας. Άρθρ.2.-Διδάκτορες Γεωπονίας ή Δασολογίας αποκτώσι το δικαίωμα της εξασκήσεως του επαγγέλματος αυτών εν Ελλάδι και του διορισμού εις δημοσίαν θέσιν δι' ην απαιτείται πτυχίον Γεωπονίας ή Δασολογίας εφ' όσον κέκτηνται πτυχίον Γεωπονίας ή Δασολογίας αλλοδαπών ανεγνωρισμένων οικείων ομοταγών Σχολών και υποστώσι την εν άρθρ. 1 οριζομένην δοκιμασίαν. Άρθρ.3.-Η εν άρθρ. 1 και 2 δοκιμασία είναι πρακτική και προφορική και διεξάγεται εν Ελληνική γλώσση ενώπιον Επιτροπείας αποτελουμένης εκ των τακτικών καθηγητών των εξεταζομένων μαθημάτων και προεδρευομένης υπό του Κοσμήτορος της Σχολής. Άρθρ.4.-Ο βουλόμενος να υποστή την δοκιμασίαν υποχρεούται να καταβάλη εις το Ταμείον του Πανεπιστημίου το τριπλάσιον των εκάστοτε υπό των υποψηφίων δια τας πτυχιακάς εξετάσεις καθοριζομένων εξετάστρων Άρθρ.5.-1.Εν εκάστω μαθήματι θεωρείται επιτυχών ο λαβών τουλάχιστον τον βαθμόν "καλώς (5)", άλλως θεωρείται αποτυχών. 2.Ο εν τινι μαθήματι αποτυχών επανεξετάζεται εις το μάθημα τούτο μετά τρίμηνον, εφαρμοζομένων κατά τα λοιπά των περί πτυχιακών εξετάσεων της Γεωπονικής και Δασολογικής Σχολής ισχυουσών διατάξεων. Άρθρ.6.-Εις τον υποστάντα ευδοκίμως την δοκιμασίαν χορηγείται το ακόλουθον ενδεικτικόν υπογραφόμενον υπό του Κοσμήτορος και του Γραμματέως της Γεωπονικής και Δασολογικής Σχολής. ΠΑΝΕΠΙΣΤΗΜΙΟΝ  ΘΕΣΣΑΛΟΝΙΚΗΣ Ο …………………………………… (πτυχιούχος ή διδάκτωρ) της Γεωπονίας (ή Δασολογίας) της Σχολής ……………………… υπέστη ευδοκίμως την υπό των Πανεπιστημιακών Νόμων οριζομένην δοκιμασίαν προς εξάσκησιν του Γεωπονικού (ή Δασολογικού) επαγγέλματος εν Ελλάδι και του διορισμού εν δημοσία θέσει. Εις τον αυτόν επί της Εθνικής Παιδείας και Θρησκευμάτων Υπουργόν ανατίθεμεν την δημοσίευσιν και εκτέλεσιν του παρόντος Δ/τος. 